<classify> BUNGE limepitisha azimio la kuridhia itifaki ya mwaka 2014 ya marekebisho ya mkataba wa Marrakesh, ambao utatoa fursa kadhaa kwa Tanzania ikiwamo kupungua gharama za ufanyaji biashara, kuongeza uzalishaji na ajira.Pia itapata fursa nafuu za biashara zinazotolewa kwa nchi maskini na zinazoendelea kwa mfumo wa bila ushuru bila ukomo duty free quota free DFQF au tozo ndogo za ushuru zinapofanya biashara na mataifa yenye uchumi mkubwa.Kuridhiwa kwa mkataba huo ulioanzisha Shirika la Biashara la Dunia WTO kunahitimisha juhudi za miaka 25 ya Tanzania kutaka kujiunga na jumuiya hiyo inayojumuisha nchi 147 kati ya 164 zilikuwa zimesaini. Tanzania na Burundi ndio nchi pekee za Afrika Mashairiki ambazo hazikuwa zimejiunga kikamilifu.Awali, akiwasilisha azimio hilo, Waziri wa Viwanda na Biashara, Innocent Bashungwa, alisema Tanzania itanufaika na itifaki hiyo kwa kupunguza gharama za ufanyaji biashara na kuongeza biashara za kimataifa ikilinganishwa na gharama za utekelezaji na kuongeza biashara na mapato kwa nchi kutokana na wepesi wa mazingira ya kufanya biashara.Alisema Tanzania pia itapata fursa za mafunzo mbalimbali ya kuwajengea uwezo watumishi kwenye kazi zao, kuongeza wigo wa upatikanaji wa rasilimali fedha na huduma za kiufundi, kupunguza mianya ya rushwa na kuongezeka kwa uwazi na uwajibikaji.  <topic>: KITAIFA 